**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΓΙΑ ΧΟΡΗΓΗΣΗ ΥΠΟΤΡΟΦΙΩΝ**

**ΣΤΟ ΠΛΑΙΣΙΟ ΥΛΟΠΟΙΗΣΗΣ ΤΟY «ΕΚΠΑΙΔΕΥΤΙΚΟΥ ΠΡΟΓΡΑΜΜΑΤΟΣ» ΠΟΥ ΕΝΤΑΣΣΕΤΑΙ ΣΤΟ ΠΡΟΓΡΑΜΜΑ ΔΩΡΕΑΣ ΤΟΥ ΙΔΡΥΜΑΤΟΣ ΣΤΑΥΡΟΣ ΝΙΑΡΧΟΣ ΠΡΟΣ ΤΟ ΓΝΑ «Ο ΕΥΑΓΓΕΛΙΣΜΟΣ»**

Tο **κοινωφελές ίδρυμα ΝΠΙΔ «ΘΩΡΑΞ -Κέντρο Ερευνών Εντατικής-Επείγουσας Ιατρικής Θώρακος»,** ως Διαχειριστής Έργου της υλοποίησης του «Εκπαιδευτικού Προγράμματος», που εντάσσεται στο Πρόγραμμα Δωρεάς του Ιδρύματος Σταύρος Νιάρχος προς Πρόγραμμα Δωρεάς του Ιδρύματος Σταύρος Νιάρχος προς το ΓΝΑ «Ο ΕΥΑΓΓΕΛΙΣΜΟΣ», έχοντας υπόψη το Ν 4655/20 (ΦΕΚ Α’ 16), ΠΑΡΑΡΤΗΜΑ 7-Έργο ΙΙΙβ, **προκηρύσσει** τη χορήγηση πέντε (5) υποτροφιών ύψους €4.000 έκαστη για μετεκπαίδευση στο εσωτερικό για 4 νοσηλευτές και 1 γιατρό που εργάζονται στο Γ.Ν.Α «Ο Ευαγγελισμός» στο γνωστικό αντικείμενο: «Health coaching για επαγγελματίες υγείας».

|  |
| --- |
| **ΓΕΝΙΚΕΣ ΠΛΗΡΟΦΟΡΙΕΣ** |

**Θα χορηγηθούν:**

* Η κάθε υποτροφία θα χορηγείται άπαξ εντός 2 μηνών από την ημερομηνία επιλογής.
* Σε περίπτωση που δεν καλυφθούν οι υποτροφίες από τη συγκεκριμένη προκήρυξη, η προκήρυξη θα επαναληφθεί τους μήνες Ιαν-Φεβ 2022.

**ΠΡΟΣΟΧΗ:** Oι υποψήφιοι που θα επιλεγούν θα πρέπει να ολοκληρώσουν με επιτυχία την εκπαίδευση για την οποία θα λάβουν την υποτροφία μέσα στο χρονικό διάστημα που θα ορίζεται ως η διάρκεια της μετεκπαίδευσης από τον φορέα στον οποίο θα πραγματοποιηθεί αυτή. Υποχρεούνται επίσης να προσκομίσουν στο Ίδρυμα ΘΩΡΑΞ βεβαίωση/πιστοποιητικό επιτυχούς ολοκλήρωσης της μετεκπαίδευσης. Σε περίπτωση διακοπής της μετεκπαίδευσης για τον οποιοδήποτε λόγο, θα πρέπει τα χρήματα να επιστρέφονται στο ακέραιο από τον Υπότροφο στο Ίδρυμα ΘΩΡΑΞ.

|  |
| --- |
| **ΟΡΟΙ & ΠΡΟΥΠΟΘΕΣΕΙΣ ΣΥΜΜΕΤΟΧΗΣ** |

Οι ελάχιστες προϋποθέσεις για τη χορήγηση των υποτροφιών είναι οι ακόλουθες:

* Ο υποψήφιος να είναι νοσηλευτής ή ιατρός που κατέχει μόνιμη ή με σύμβαση θέση στο ΓΝΑ «Ο ΕΥΑΓΓΕΛΙΣΜΟΣ»
* Ο υποψήφιος να έχει γίνει αποδεκτός ή να έχει αιτηθεί την παρακολούθηση κάποιου προγράμματος μετεκπαίδευσης (π.χ. σεμινάριο/ πρόγραμμα μεταπτυχιακών σπουδών κτλ) στην Ελλάδα ή το εξωτερικό στα γνωστικά αντικείμενα που αναφέρονται παραπάνω.
* Ο υποψήφιος να μην λαμβάνει υποτροφία για την ίδια μετεκπαίδευση από άλλο φορέα

Οι ανωτέρω προϋποθέσεις πρέπει να τηρούνται υποχρεωτικά από όλους τους υποψηφίους. Δεν εξετάζονται οι αιτήσεις των υποψηφίων που δεν τηρούν τις παραπάνω ελάχιστες προϋποθέσεις.

|  |
| --- |
| **ΥΠΟΒΟΛΗ ΥΠΟΨΗΦΙΟΤΗΤΑΣ** |

Οι ενδιαφερόμενοι καλούνται να υποβάλουν την αίτησή τους μαζί με τα απαραίτητα δικαιολογητικά, όπως αυτά περιγράφονται παρακάτω, με αποστολή στην ηλεκτρονική διεύθυνση (e-mail) pechatz@med.uoa.gr έως και τις **09/10/2023 ημέρα (ώρα 12:00 π.μ.)**, αναγράφοντας στο θέμα τον εξής Τίτλο: Αίτηση για την πρόσκληση εκδήλωσης ενδιαφέροντος για χορήγηση υποτροφίας για εργαζόμενο νοσηλευτή/ιατρό του Ευαγγελισμού.

Εμπρόθεσμες θεωρούνται οι αιτήσεις, οι οποίες έχουν παραληφθεί ηλεκτρονικά έως την ως άνω ορισθείσα καταληκτική ημερομηνία και ώρα. Το Ίδρυμα ουδεμία ευθύνη φέρει για περιπτώσεις αιτήσεων που παρελήφθησαν σε χρόνο μεταγενέστερο της παραπάνω προθεσμίας για λόγους δυσλειτουργίας του δικτύου δεδομένων ή λάθους των υποψηφίων.

**Επισημαίνεται ότι το μέγεθος του συνημμένου αρχείου zip δεν επιτρέπεται να ξεπερνά τα 25ΜΒ.**

Για περισσότερες πληροφορίες οι ενδιαφερόμενοι/ες μπορούν να επικοινωνούν email στο pechatz@med.uoa.gr, αναγράφοντας πάντα στο θέμα τον τίτλο που αναφέρεται παραπάνω.

|  |
| --- |
| **ΔΙΚΑΙΟΛΟΓΗΤΙΚΑ ΕΓΓΡΑΦΑ** |

**Ο φάκελος δικαιολογητικών κάθε υποψηφίου, πρέπει να περιλαμβάνει:**

* Αίτηση υποτροφίας βάσει προτύπου
* Σύντομο βιογραφικό σημείωμα όπως:
	+ Μεταπτυχιακός τίτλος σπουδών
	+ Διδακτορικό δίπλωμα
	+ Δημοσιευμένα άρθρα σε έγκριτα επιστημονικά περιοδικά
	+ Ανακοινώσεις σε συνέδρια
	+ Συμμετοχή σε συνέδρια
	+ Συμμετοχή σε ερευνητικά προγράμματα
	+ Κλινικό έργο
* Τα δικαιολογητικά που αποδεικνύουν όσα αναγράφονται στο βιογραφικό (απλά ευκρινή φωτοαντίγραφα επαρκούν, ενώ δικαιολογητικά που δεν είναι στην ελληνική γλώσσα υποβάλλονται νομίμως μεταφρασμένα στην ελληνική)
* Υπεύθυνη δήλωση του Υποψηφίου ότι:
	+ - έλαβε γνώση και αποδέχεται πλήρως και ανεπιφύλακτα τους όρους της σχετικής Πρόσκλησης Εκδήλωσης Ενδιαφέροντος,
		- όλα τα αναφερόμενα στην αίτησή του στοιχεία είναι αληθή και ότι ο υποψήφιος πληροί τις προϋποθέσεις επιλεξιμότητας,
		- δεν λαμβάνει άλλη υποτροφία
* Αποδεικτικό εγγραφής ή αποδοχής για παρακολούθηση κάποιου εκπαιδευτικού προγράμματος (εάν υπάρχει).
* Αντίγραφο Αστυνομικού Δελτίου Ταυτότητας ή Διαβατηρίου

Απορρίπτονται ως μη επιλέξιμες και δεν θα ληφθούν υπ’ όψιν στη διαδικασία αξιολόγησης και επιλογής:

* Οι αιτήσεις υποψηφίων οι οποίες δεν θα υποβληθούν σύμφωνα με την προβλεπόμενη διαδικασία ή είναι εκπρόθεσμες.
* Οι αιτήσεις υποψηφίων οι οποίοι δεν πληρούν τις ελάχιστες προϋποθέσεις επιλεξιμότητας.
* Οι αιτήσεις υποψηφίων οι οποίες δεν είναι ορθά και πλήρως συμπληρωμένες ή δεν συνοδεύονται από όλα τα απαιτούμενα δικαιολογητικά.

|  |
| --- |
| **ΔΙΑΔΙΚΑΣΙΑ ΑΞΙΟΛΟΓΗΣΗΣ** |

**Η αξιολόγηση των υποψηφίων θα πραγματοποιηθεί σε 4 στάδια:**

**Α) Έλεγχος Αιτήσεων:** Οι αιτήσεις που περιλαμβάνουν όλα τα απαραίτητα δικαιολογητικά και πληρούν τους όρους και προϋποθέσεις συμμετοχής, κατόπιν ελέγχου από το διοικητικό προσωπικό του Ιδρύματος Θώραξ, προχωρούν σε πλήρη αξιολόγηση.

**Β) Αξιολόγηση των αιτήσεων από την επιτροπή αξιολόγησης**: Το Ίδρυμα Θώραξ σε συνεργασία με το ΓΝΑ «Ο ΕΥΑΓΓΕΛΙΣΜΟΣ» θα συστήσουν επιστημονική επιτροπή αξιολόγησης, η οποία θα αξιολογήσει τους υποψηφίους λαμβάνοντας υπόψη τα δικαιολογητικά που έχουν κατατεθεί.

**Γ) Συνεντεύξεις με υποψηφίους**: Κατά τη διαδικασία αξιολόγησης η επιστημονική επιτροπή δύναται να καλέσει τον υποψήφιο για προσωπική συνέντευξη, εφόσον αυτό κριθεί απαραίτητο.

**Δ) Τελική επιλογή**: Η επιστημονική επιτροπή αφού έχει εξετάσει όλες τις παραμέτρους επί του συνόλου των αιτήσεων λαμβάνει την τελική απόφαση για τη χορήγηση των υποτροφιών βάσει της συνολικής βαθμολογίας του κάθε υποψηφίου. Οι αποφάσεις της επιστημονικής επιτροπής δεν υπόκεινται σε ενστάσεις ή οποιαδήποτε αντίρρηση.

|  |
| --- |
| **ΚΡΙΤΗΡΙΑ ΑΞΙΟΛΟΓΗΣΗΣ** |

Τα κριτήρια αξιολόγησης των υποψηφίων που συνεκτιμώνται κατ’ ελάχιστον είναι τα ακόλουθα:

* Αρτιότητα αίτησης υποτροφίας
* Βαθμός πτυχίου
* Συνάφεια μεταπτυχιακού τίτλου σπουδών ή/και διδακτορικού διπλώματος (εάν υπάρχουν)
* Γνώση της αγγλικής γλώσσας
* Έτη προϋπηρεσίας και πόσα από αυτά στην εντατική θεραπεία (αν υπάρχει)
* Επιστημονικό και ερευνητικό έργο
* Κύρος πανεπιστημίου και προγράμματος μετεκπαίδευσης

|  |  |
| --- | --- |
| **Κριτήρια αξιολόγησης** | **Μέγιστη βαθμολογία** |
| **Βαθμός πτυχίου:** * Από 5 έως 6,49 = 1 μόριο
* Από 6,50 έως 7, 99 = 2 μόρια
* Από 8,00 έως 10 = 3 μόρια
 | 3 |
| **Άλλα πτυχία*** Γνώση της αγγλικής γλώσσας
* Καλή/πολύ καλή: 1 μόριο και Άριστη: 2 μόρια
* Μεταπτυχιακός τίτλος σπουδών: 1 μόριο
* Διδακτορικό δίπλωμα: 2 μόρια
 | 5 |
| **Έτη προϋπηρεσίας:** * 1 μόριο για κάθε έτος προϋπηρεσίας (μέγιστο τα 5 έτη)
 | 5 |
| **Επιστημονικό και ερευνητικό έργο**  |  |
| * Παρακολούθηση συνεδρίων και σεμιναρίων = 1 μόριο
* Ανακοινώσεις σε ελληνικά και διεθνή = 1 μόρια
* Συγγραφή επιστημονικών δημοσιεύσεων = 1 μόριο για κάθε 5 δημοσιεύσεις με μέγιστο τα 5 μόρια
 | 7 |
| **Κύρος πανεπιστημίου και προγράμματος μετεκπαίδευσης** | 5 |
| **Προσωπική συνέντευξη στη Επιτροπή Αξιολόγησης** | 5 |
| **ΣΥΝΟΛΟ** | **30** |

|  |
| --- |
| **ΟΡΙΣΤΙΚΟΠΟΙΗΣΗ ΥΠΟΤΡΟΦΙΑΣ** |

Προκειμένου να οριστικοποιηθεί η υποτροφία θα πρέπει να υποβληθεί βεβαίωση περί αποδοχής του υποψηφίου από το μετεκπαιδευτικό πρόγραμμα.

|  |
| --- |
| **ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ** |

Τα αποτελέσματα θα ανακοινωθούν στην ιστοσελίδα του Ιδρύματος ΘΩΡΑΞ εντός 3 εβδομάδων από τη λήξη της προθεσμίας υποβολής αιτήσεων.